Václav Cigler

Václav Cigler (* 21. apríl 1929, Vsetín – † 8. január 2026) bol český sochár, sklársky výtvarník, šperkár, architekt a vysokoškolský pedagóg. V rokoch 19651978 pôsobil na Slovensku, kde založil a viedol ateliér Sklo v architektúre na Vysokej škole výtvarných umení v Bratislave (VŠVU) a je tu tiež autorom viacerých architektonických realizácií.

 Životopis 
V rokoch 19391948 absolvoval reálne gymnázium vo Vsetíne a potom v rokoch 19481951 Vyššiu odbornú školu sklársku a Strednú školu Nový Bor v oddelení rytia skla a maľovania a leptania skla.

V rokoch 19511957 študoval v ateliéri Josefa Kaplického na Vysokej škole umeleckopriemyselnej v Prahe. Do roku 1965 a potom znova po roku 1979 bol výtvarníkom v slobodnom povolaní.

V rokoch 19651978 pôsobil ako vedúci ateliéru Sklo v architektúre na Vysokej škole výtvarných umení v Bratislave. Podľa rektorky VŠVU Bohunky Koklesovej bol ateliér Václava Ciglera aj v období normalizácie slobodný. Cigler dokázal chrániť svojich študentov od ideologického diktátu a politických tém, kvôli čomu čelil tlaku od nomenklatúrneho rektora VŠVU Jána Kulicha, ktorý vyústil až do jeho odchodu v roku 1978. Nikdy viac sa už potom pedagogickej práci nevenoval.

Václav Cigler bol členom Klubu konkretistov a skupiny Jiná geometrie.

 Dielo 
Z ranej tvorby Václava Ciglera sú pozoruhodné predovšetkým ryté sklenené taniere a nádoby so štylizovanými ženskými postavami, niekedy zjednodušenými do formy znaku. Od šesťdesiatych rokov sa zaoberá brúsenými objektmi z optického skla, ktoré zachovávajú základné geometrické tvary a pretvárajú okolitú realitu. Tvoria výrobky zo skla a návrhy projektov na utváranie krajiny, venuje sa tiež sochárstvu a realizáciám pre architektúru (Kyvadlo, Compaq Computer, Pankrác; Stĺpy, stanica metra Náměstí republiky, obklad tubusu metra, zničené 2008).

Svoje diela nepomenováva príliš ilustratívne, aby mohol divák jeho dielo voľne interpretovať. Od 60. rokov 20. storočia rieši vo svojich dielach vzťah priestoru, prírody, pohybu, svetla a sklenenej matérie. Mnoho jeho utopických krajinných projektov má vzťah k land artu.

 Šperky 
Šperky majú v Ciglerovej tvorbe skôr vedľajšiu úlohu, ale jeho diela, pojaté ako drobná plastika, obohacujú paletu moderných sklenených a experimentálnych kovových šperkov zo pozláteného alebo chrómovaného plechu či mosadze. Tvarovo vychádzajú z plochých alebo priestorových geometrických prvkov a predvídajú konštruktívne tendencie uplatnené napr. v holandskom šperkárstve.

Cigler sa ako šperkár uviedol vyhraneným výtvarným názorom, ktorý chápal šperk ako prostredník signálov, ktoré človek vysiela do svojho okolia. Na priekopníckej výstave Ateliérový šperk (Kabinet architektúry a úžitkového umenia, 1963) vystavil šperky z kamienkov. V roku 1964 vytvoril brošňu z obyčajného kameňa, do ktorého zasadil český granát. Rozporuplné reakcie vyvolala jeho výstava v Galérii Platýz v roku 1967, kde predstavil šperky nezaraditeľné podľa bežných zvyklostí – čelenky s kruhom pred tvárou, rozmerné terče s výrezmi vo forme tvárovej masky, odliatok ucha ako náušnicu. Ľudské telo sa pre neho stalo súčasťou šperku, jeho prostredím alebo protipólom. Sám svoje šperky charakterizoval ako prostriedok dialógu, vypovedajúci o osobe nositeľa to, čo by inak neprezradil.

V sklenených šperkoch Cigler vychádza z rovnakých princípov ako pri svojich plastikách a využíva optické vlastnosti materiálu. Jeho kolekcia ozdôb z farebnej plastickej hmoty predstavuje pop-artovú cenovo nenáročnú alternatívu určenú mladej generácii.

 Zastúpenie v zbierkach 

 Samostatné výstavy (výber) 
 1967: Galerie Platýz, Praha
 1970: Galerie Václava Špály, Praha
 1975: Museum Boymans van Beuningen, Rotterdam
 1976: Gallery Am Graben, Viedeň
 1984: Am Graben, Viedeň
 1985: SM Gallery E. Gottschalk, Frankfurt nad Mohanom
 1993: Rob van den Doel Gallery, Haag
 1999: B. Friedman Gallery, New York
 2002: Sklo, kresby, projekty 1960 – 2000, Galéria Miloša Alexandra Bazovského, Trenčín
 2004: Objekty, Veletržní palác, Praha
 2005: Kresby, projekty, sklo, Galerie Magna, Ostrava
 2007: Krajinné projekty, Galerie Langův dům, Frydek-Mistek
 2008: Vodné hladiny / Zrkadlenie / Čerenie, Galerie kai de kai, Praha
 2009: Miesta stretávania, Museum Kampa, Praha

 Architektonické realizácie (výber) 
 19671974: svetelné objekty, Slovenské národné divadlo, Bratislava
 19671974: sklenený objekt, foyer budovy Matice slovenskej, Martin
 1974: svetelné objekty, Bratislavský hrad, Bratislava
 1975: deliaca sklenená stena v hale letiska Bratislava
 1975: svetelné objekty, budova Academie Istropolitany, Bratislava
 1977: svetelné objekty, kúpele Dudince
 1977: svetelný objekt, Pamätník SNP, Banská Bystrica
 1978: svetelný objekt, stanica metra Náměstí Míru, Praha
 1979 svetelný objekt, Dom kultúry, Banská Bystrica
 1979: svetelný objekt, budova slovenskej vlády, Bratislava
 19831985: sklenené stély, stanica metra Námestie Republiky, Praha
 1985: obklady, sklo, stanica metra Námestie Republiky, Praha
 1988: sklenený objekt, stanica metra Křižíkova, Praha
 sklenená lávka na vyhliadke v Sovových mlynoch, Museum Kampa, Praha

 Referencie 

 Literatúra 






 Iné projekty 

 Externé odkazy 
 Václav Cigler – príbeh pamätníka na webe Paměť národa

 Diela autora v zbierkach Moravskej galérie v Brne

 Zdroj 

Kategória:Osobnosti zo Vsetína
Kategória:Českí sochári
Kategória:Českí umeleckí sklári
Kategória:Českí šperkári
Kategória:Českí architekti
Kategória:Českí vysokoškolskí pedagógovia
Kategória:Absolventi Vysokej školy umeleckopriemyselnej v Prahe
Kategória:Vyučujúci na Vysokej škole výtvarných umení v Bratislave